Steve Bruce

Stephen Roger «Steve» Bruce (født 31. desember 1960 i Corbridge, Northumberland) er en engelsk fotballtrener og tidligere fotballspiller som er manager for West Bromwich Albion FC.

Bruce startet sin karriere i Gillingham og Norwich før han skrev under for Manchester United i 1987.

Steve Bruce var en solid midtstopper som spilte 414 kamper og scoret 51 mål for Manchester United. I tiden han spilte for United var han halvparten av et solid midtstopperpar sammen med Gary Pallister. Med klubben vant han tre ligamesterskap, tre FA-cup-seire, en ligacup-seier og en Cupvinnercup-seier. Han forlot United i 1996 og skrev under for Birmingham. Senere ble han spillende manager i Sheffield United. Han la opp som spiller i 1999.

Han var også manager for Huddersfield, Wigan og Crystal Palace før han ble ansatt i Birmingham i 2001. I november 2007 overtok Bruce som Wigan-manager, og han har fått mye av æren for at laget greide å berge plassen i Premier League i 2007/2008-sesongen. 

Den 3. juni 2009 ble det kjent at han tok over som manager for Sunderland.

Bruce ledet Hull City 2012-2016. Han ble manager for Aston Villa i oktober 2016. 3. oktober 2018 fikk han sparken i Aston Villa. Han ble manager for Sheffield Wednesday i februar 2019, men i juli samme år sa han opp og ble i stedet manager for Newcastle. Tolv dager etter at Newcastle United F. C. fikk ny eier kunngjorde Newcastle at klubben hadde blitt enig med Bruce om å avslutte arbeidsforholdet hans. Hans siste kamp som manager for Newcastle United den 17. oktober 2021 hjemme mot Tottenham Hotspurs, var hans kamp nummer 1 000 som manager.

Karriere

Manchester United 

Bruce spilte sin første kamp for Manchester United da laget slo Portsmouth FC 19. desember 1987, og med spill i 21 av Manchester Uniteds resterende 22 ligakamper bidro han til klubbens første topp-to-plassering i engelsk 1. division (den gang øverste liga innen engelsk fotball). Da laget havnet midt på tabellen etter den påfølgene sesongen, hentet Alex Ferguson flere nye spillere til klubben, blant disse Gary Pallister, som august 1989 ble hentet fra Middlesbrough. Midtstopperduoen ble av Gary Neville 2006 omtalt som den beste i klubbens historie. Bruce og Pallister var midtstopperpar på laget som vant FA-cup-finalen i 1990 etter at Crystal Palace FC ble slått i omkampen.

Manchester United ble første engelske lag til å stille i Cupvinnercupen etter opphevingen av sanksjonene etter Heysel-tragedien. Dette skjedde i 1990-91-sesonger da engelske fotballklubber hadde vært utestengt i kontinentale turneringer i fem år. Bruce spilte fast for laget under turneringen og scoret tre mål på veien mot finalen, hvor Manchester United møtte Barcelona. Bruce var nær scoring i finalen, men Mark Hughes endret retning på ballen og ble følgelig kreditert for scoringen i en kamp som endte 2–1. Dette var en sesong med særlig mange nettkjenninger for Bruce, som står notert med 13 scoringer i 1. divisjon og totalt 19 scoringer alle turneringer sammenlagt. Han spilte også ligacup-finalen på Wembley Stadium, hvor Manchester United tapte for 2.-divisjonslaget Sheffield Wednesday.

Spillerstatistikk

Referanser

Eksterne lenker 
 

Engelske fotballspillere
Engelske fotballtrenere
Fotballspillere for Gillingham FC
Fotballspillere for Norwich City FC
Fotballspillere for Manchester United FC
Fotballspillere for Birmingham City FC
Fotballspillere for Sheffield United FC
Fotballtrenere for Sheffield United FC
Fotballtrenere for Huddersfield Town AFC
Fotballtrenere for Wigan Athletic FC
Fotballtrenere for Crystal Palace FC
Fotballtrenere for Birmingham City FC
Fotballtrenere for Sunderland AFC
Fotballtrenere for Hull City AFC
Fotballtrenere for Aston Villa FC
Fotballtrenere for Sheffield Wednesday FC
Fotballtrenere for Newcastle United FC
Fotballtrenere for West Bromwich Albion FC
Personer fra Northumberland
Fødsler i 1960